钦定古今图书集成/理学汇编/学行典/第136卷 > 应劭风俗通 > 《十反》
## 钦定古今图书集成/理学汇编/学行典/第136卷 > 应劭风俗通 > 《十反》

太尉沛国刘矩叔方父字叔辽，累祖卿尹，好学敦整，士名不休扬，又无力援，仕进陵迟。而叔方雅有高问，远近伟之，州郡辟请，未尝答命，往来京师，委质通门。太尉徐防、太傅桓焉，二公嘉其孝敬，慰愍契阔，为之先后。叔辽由此辟公府博士，征议郎。叔方尔乃翻然改志，以礼进退，三登台衮，号为“名宰。” 阳翟令、左冯翊田煇叔都，兄字威都，俱合纯懿，不陨洪祚。叔都最为知名，郡常欲授之为宰。煇耻越贤兄，惧不得免，因缘他疾，遂托病喑。家人妻子，莫知其情，人数恐灼，持之有度。后在田舍，天连阴雨，友人张子平、吉仲考等，密共穿逾，夺取衣衾，穷夜独处，迫切至矣，然无声响，徒喑喑而已。子平因前抱持曰：“我某公也，谓汝避兄耳，何意真然耶？” 天丧

“斯人吾侪，将何效乎？” 相对歔欷，哀动左右。闲积四岁，威都果举，迁安定长史，据辎垂緌，还历乡里，荐祀祖考，叔都沃醊神坐，𫖯仰，因语。是月司隶太尉、大将军同时并辟为侍御史，举茂才，不幸早陨。威都官至武都太守，太尉掾。

汝南范滂孟博，天资聪睿，辩于持论。举孝廉，光禄主事，京师归德，四方影附。父字叔矩，遭母忧，既葬之后，𫗴粥不赡。叔矩谓其兄弟：“《礼》不言事，辩杖而起。今俱匍匐号咷，上阙奠酹，下困糊口，非孝道也。” 因将客于九江，田种蓄牧，多所收获，以解债负土，成冢立祀。三年服阕，二兄仕进，叔矩以自替于丧纪，独寝坟侧，服制如初，哀犹未歇。郡举至孝，拜中司勾。章长病去官，博士征兄忧，不行。司徒梁国盛允字子翩为议郎，慕孟博之德，贪树于有礼，谓孟博：“家公区区欲辟大臣，宜令邑人廉荐之。” 孟博厉声曰：“老夫年尊，绝意世事，又海内清高，当路非一，退而告人，子翩欲德我，我不受也。” 子翩亦以恨，遂不得辟。孟博病《去受事，而常干宰相之职》。

谨按礼，父为士，子为天子。武王建有周之号，谥大王、
王季，言王业肇于此矣。越裳重九译献白雉，周公荐
陈祖庙，曰：先人之德有天下，尊归于父，此人道之极。
前汉诏曰：海内大乱，兵革并起，朕被坚执锐，自率士
卒，犯危难，平暴乱，偃兵息民，天下大安。此皆太公之
教训也。今上尊号曰太上皇，《春秋》之义，因其可褒而
褒之。《孝经》曰：“敬其父则子悦。”叔矩则其孝敬，则粥身
苦思，率礼无违矣；则其友于，则褒兄委荣，尽其哀情
矣；则其学艺，则家法洽览，诲人不倦矣；则其政事，则
施于已试，靡有阙遗矣。君子百行，子产有四，凡在他
姓，尚宜褒之，况于父乎？敬意之至，犹用夷悦，况于宠
族乎？抗爽言以拒厚旨，抑所生以为己高，忍能厉然
独享其荣？若乃不令之下愚，流货财于权嬖，此罪人
也。田煇托疾，上也；刘矩屈体，次也；范滂吾无取焉耳。

聘士彭城姜肱伯雅，京兆韦著休明。灵帝践祚，太后临朝，陈、窦以忠见害。中常侍曹节秉国之权，大作威福，翼宠名贤，以弭己谤。于是起姜肱为犍为太守，著东海相。肱告其人：“吾以虚获实，蕴藉声价，盛明之际，尚不委质，况今政在家哉？” 遂乘桴浮海，莫知其极。而著驩以承命，驾言宵征，民不见德，唯戮是闻。论输左校。

谨按《易》称“君子之道，或出或处，或默或语。”《传》曰：“朝廷
之人，入而不能出；山林之士，往而不能返。”言各有长
也。孔子嘉虞仲、夷逸，作者七人，亦终隐约。姜肱高尚
其事，见得思义，岂不绰绰有馀裕哉！韦著、迈种，其德
少有云补可也。虐刑以逞，民心怨痛，德薄位尊，力小
任重，古人惧旃，鲜能不及矣。